text: [{"text_idx": "#000000", "text": "Ein savnandi mi\u00f0st\u00f8\u00f0 i\u0301 40 a\u0301r"}, {"text_idx": "#000001", "text": "Hu\u0301si\u00f0 a\u0301 Oxford Alle\u0301, sum hev\u00f0i 3 i\u0301bu\u0301\u00f0ir. Tann ni\u00f0asta var\u00f0 innr\u00e6tta\u00f0 til virksemi\u00f0 i\u0301 hu\u0301sinum."}, {"text_idx": "#000002", "text": "Nakrar huglei\u00f0ingar um s\u00f8guna hja\u0301 Kristnastovu og ymisku uppga\u0301vurnar, i\u00f0 hava veri\u00f0 tengdar at hesum hu\u0301si.\nGrein i\u0301 Leirkerinum i\u0301 2013, ta\u0301 40 a\u0301r vo\u0301ru li\u00f0in, si\u0301\u00f0ani byrja\u00f0 var\u00f0 vi\u00f0 verkinum."}, {"text_idx": "#000003", "text": "Ta\u00f0 var eitt fri\u0301ggjakv\u00f8ld i\u0301 september i\u0301 1973, at nakrir ungir u\u0301tisetar settu ko\u0301s mo\u0301ti Oxford Alle a\u0301 Amager. Nakrir teirra komu su\u0301klandi, a\u00f0rir vi\u00f0 bussi og onkur koyrandi i\u0301 bili. Hetta vo\u0301ru fyri ta\u00f0 mesta yngri u\u0301tisetar, sum vo\u0301ru undir u\u0301tbu\u0301gving i\u0301 Keypmannahavn.\nHetta kv\u00f8ldi\u00f0 sungu vit saman, luta\u00f0u nakrar tankar u\u0301r Or\u00f0i Guds og bo\u00f0a\u00f0u fra\u0301 okkara hugsan um at hava eina ti\u0301li\u0301ka l\u00f8tu hv\u00f8rt fri\u0301ggjakv\u00f8ld. Aftana\u0301 var ein drekkamu\u00f0ur at fa\u0301a og fo\u0301lk hugna\u00f0u s\u00e6r, a\u0301\u00f0renn tey fo\u0301ru aftur til hu\u0301sa.\nFyri okkum, sum h\u00f8vdu tiki\u00f0 stig til hetta, var hetta ein li\u0301til byrjan og to\u0301 vi\u00f0 einum sterkum ynski um at vera landsmonnum okkara ein hja\u0301lpandi hond i\u0301 einum pulserandi by\u0301i vi\u00f0 no\u0301gvum tilbo\u00f0um, m\u00f8guleikum og freistingum. Ikki minst tey ungu, lesandi lo\u0301gu okkum no\u0301gv a\u0301 hjarta, sum l\u00e6ttliga kundu ver\u00f0a rivin um koll i\u0301 teirra tru\u0301arli\u0301vi i\u0301 ny\u0301ggja umhv\u00f8rvinum, tey vo\u0301ru komin til herni\u00f0ri.\nOg so hildu hesar samkomur a\u0301 hv\u00f8rt fri\u0301ggjakv\u00f8ld kl. 20 a\u0301 Oxford Alle\u0301. Har var sangur, vitnisbur\u00f0ur, og eitt or\u00f0 u\u0301r Bi\u0301bliuni. Vitjandi talarar lutto\u0301ku vi\u00f0hv\u00f8rt, b\u00e6\u00f0i f\u00f8royingar, danir og enskt talandi tru\u0301bo\u00f0arar. So vi\u00f0 og vi\u00f0 gj\u00f8rdist trongligt i\u0301 stovum okkara.\nSosiala uppga\u0301van gj\u00f8rdist skjo\u0301tt partur av tilveru okkara. Vit fo\u0301ru undir at vitja f\u00f8royingar a\u0301 Ri\u0301kissju\u0301krahu\u0301sinum, Ortop\u00e6disk Hospital og a\u0301 \u201cFinsen\u201d, sum Finsens-instituttet var\u00f0 kalla\u00f0 ta\u0301. Og so vo\u0301ru a\u00f0rar uppga\u0301vur. Vi\u00f0hv\u00f8rt var\u00f0 ringt u\u0301r F\u00f8royum, ta\u0301 fo\u0301lk heima vo\u0301ru \u00f8rkimla\u00f0, ti\u0301 onkur i\u0301 familjuni var i\u0301 trongst\u00f8\u00f0u herni\u00f0ri. Ta\u0301 var heldur einki Sju\u0301klingahotell og eingin f\u00f8roysk ra\u0301\u00f0geving, sum vit kenna hana i\u0301dag. Ti\u0301 h\u00f8vdu vit helst fleiri sosialar uppga\u0301vur ta\u0301, enn vit hava havt seinnu a\u0301rini. Eisini h\u00f8vdu vit onkunti\u0301\u00f0 fo\u0301lk bu\u0301gvandi, sum h\u00f8vdu bru\u0301k fyri hja\u0301lp og umsorgan i\u0301 eina ti\u0301\u00f0."}, {"text_idx": "#000005", "text": "Susan vi\u00f0 kaffikannuni. Her vo\u0301r\u00f0u no\u0301gvir go\u0301\u00f0ir drekkamunnir gj\u00f8rdir."}, {"text_idx": "#000006", "text": "Sangurin ljo\u0301mar i\u0301 stovuni a\u0301 fyrstu h\u00e6dd a\u0301 Oxford Alle"}, {"text_idx": "#000007", "text": "Vit h\u00f8vdu bara framleiga\u00f0 i\u0301bu\u0301\u00f0ina a\u0301 Oxford Alle\u0301 i\u0301 eitt a\u0301r, ti\u0301 ognin vi\u00f0 trimum i\u0301bu\u0301\u00f0um skuldi seljast. Tankin um at keypa hu\u0301s til arbei\u00f0i okkara var longu i\u0301birtur, og fram mo\u0301ti sumri i\u0301 1974 avgj\u00f8rdu nakrir br\u00f8\u00f0ur i\u0301 Ebenezer i\u0301 Havn at standa fyri keypi av Oxford Alle\u0301 3A. Samkomurnar kring oyggjarnar to\u0301ku undir vi\u00f0 hesum tru\u0301arstigi. Innsavningar vo\u0301r\u00f0u skipa\u00f0ar, sum fo\u0301lk to\u0301ku v\u00e6l i\u0301mo\u0301ti, og hetta hev\u00f0i vi\u00f0 s\u00e6r, at hu\u0301si\u00f0 kundi keypast uttan ov sto\u0301r la\u0301n.\nOg hervi\u00f0 var karmur fingin um eitt arbei\u00f0i, sum ikki bert snu\u0301i seg um at hava kristiligar fundir, men at na\u0301a u\u0301t til f\u00f8royingar vi\u00f0 ymiskum t\u00f8rvum og veita eina hja\u0301lpandi hond, har t\u00f8rvur var fyri ti\u0301.\nNevnd var sett heima i\u0301 F\u00f8royum, og umframt undirrita\u00f0a komu hesir menn i\u0301 nevndina: Arnstein Niclasen, Knu\u0301t Ha\u0301berg, Johan Restorff, John H\u00f8j og Ha\u0301kun Marstein \u2013 fleiri teirra fyrrverandi u\u0301tisetar i\u0301 Keypmannahavn. Nevndin skipa\u00f0i seg vi\u00f0 Arnsteini sum formanni, og hesir gj\u00f8rdu si\u0301tt i\u0301tarsta fyri at skapa samfelag rundan um Kristnastovu, sum ta\u0301 var \u201cnaka\u00f0 ny\u0301tt\u201d i\u0301 samkomuh\u00f8pi.\nFyrsta h\u00e6dd a\u0301 Oxford Alle\u0301 var\u00f0 innr\u00e6tta\u00f0 til arbei\u00f0i\u00f0, me\u00f0an vit flutt upp a\u0301 a\u00f0ru h\u00e6dd at bu\u0301gva. Og fri\u0301ggjakv\u00f8ldssamkomurnar hildu nu\u0301 a\u0301, og fari\u00f0 var\u00f0 undir onnur tilt\u00f8k. Eitt nu\u0301 var\u00f0 skipa\u00f0 fyri f\u00f8royskum barnam\u00f8tum, sum vo\u0301r\u00f0u hildin i\u0301 mong a\u0301r.\nEg haldi at Harrin sty\u0301rdi ti\u0301 so, at vit skuldu vera a\u0301 Amager. Her var \u00d8resundsskollegiet \u2013 sum i\u0301 dag er bu\u0301sta\u00f0ur hja\u0301 fleiri hundra\u00f0 f\u00f8royingum \u2013 her var Gr\u00f8njordskollegiet og Rasmus Nielsens kollegiet, har no\u0301gvir f\u00f8royingar hava bu\u0301\u00f0, og onnur sku\u0301laheim eru komin aftrat. Amager gj\u00f8rdist ein f\u00f8roysk koloni vi\u00f0 a\u0301runum. So kunnu vit leggja aftrat, at Kastrup Lufthavn er ju\u0301 eisini t\u00e6tt vi\u00f0 Kristnastovu, og ta\u00f0 var ein fyrimunur. Ti\u0301 avheinting og koyring av fo\u0301lki, sum komu og fo\u0301ru, hevur eisini veri\u00f0 ein partur av \u00f8llum.\nHetta var ein spennandi ti\u0301\u00f0 fyri okkum sum familja. Andrew var ha\u0301lvtanna\u00f0 a\u0301r, ta\u0301 vit byrja\u00f0u a\u0301 Oxford Alle\u0301, og Kristin Filip var\u00f0 f\u00f8ddur, me\u00f0an vit bu\u0301\u00f0u har."}, {"text_idx": "#000008", "text": "Leguluttakarar i\u0301 fyrstu leguni hja\u0301 Kristnastovu i\u0301 1976"}, {"text_idx": "#000009", "text": "I\u0301 1976 hildu vit ta\u00f0 veri\u00f0 eitt hugskot at hava eina f\u00f8royska legu fyri teimum ymisku, sum vit h\u00f8vdu fingi\u00f0 samband vi\u00f0 \u2013 eisini uttan fyri Keypmannahavn. Legan var\u00f0 hildin a\u0301 \u201dKongelejren,\u201d sum la\u0301 u\u0301t i\u0301mo\u0301ti Sejer\u00f8 Bugt.\nLegan fekk r\u00e6ttiliga go\u0301\u00f0a undirt\u00f8ku \u2013 n\u00e6rum 75 luttakarar vo\u0301ru vi\u00f0.\nI\u0301 bla\u00f0num Bo\u00f0berin stendur hetta skriva\u00f0 um leguna: Ve\u00f0ri\u00f0 var gott, sta\u00f0i\u00f0 vakurt, og undirt\u00f8kan betur enn nakar hev\u00f0i tora\u00f0 at droymt um. Har vo\u0301ru bi\u0301bliuti\u0301mar, aktuellir spurningar vo\u0301ru umr\u00f8ddir, og no\u0301gv a\u0301hugavert kom fram i\u0301 samband vi\u00f0 h\u00f8vu\u00f0sevni\u00f0, i\u00f0 var \u201dsamfelag vi\u00f0 Kristus og tey kristnu.\u201d Har var\u00f0 sp\u00e6lt, pra\u0301ta\u00f0 og gingi\u00f0 tu\u0301rar i\u0301 fri\u0301l\u00f8tunum. Atmosferan kendist l\u00f8tt og livandi. \u00d8ll vo\u0301ru samd um ty\u0301dningin av einari ti\u0301li\u0301kari legu.\nSi\u0301\u00f0ani hava legur veri\u00f0 a\u0301 hv\u00f8rjum a\u0301ri \u2013 tey flestu i\u0301 Kikhavn uttan fyri Hundested, men seinastu a\u0301rini hevur heystlegan veri\u00f0 hildin a\u0301 Nor\u00f0ursj\u00e6llands Efterskole."}, {"text_idx": "#000010", "text": "Solei\u00f0is sa\u0301 hvi\u0301ta hu\u0301si\u00f0 a\u0301 Birmavej 36 u\u0301t, ta\u0301 hu\u0301si\u00f0 var\u00f0 keypt i\u0301 1979"}, {"text_idx": "#000011", "text": "Longu i\u0301 1978 ver\u00f0ur ov trongt a\u0301 Oxford Alle\u0301 og hugt ver\u00f0ur eftir \u00f8\u00f0rum m\u00f8guleikum. Ikki langt fra\u0301 fyrru Kristnastovu sto\u0301\u00f0 hvi\u0301ta hu\u0301si\u00f0 a\u0301 Birmavej 36. Vit hoyrdu, at hetta hu\u0301s fo\u0301r at koma a\u0301 markna\u00f0in. Tey to\u0301ktust sum skapt til endama\u0301li\u00f0. Bar hetta til? Var\u00f0 hetta stigi\u00f0 ikki ov sto\u0301rt at taka? Eg minnist, at hev\u00f0i trupult vi\u00f0 at siga fo\u0301lki fra\u0301 hesum hu\u0301si, ti\u0301 eg helt tey vera ov fi\u0301n til arbei\u00f0i okkara. Men vit to\u0301ku dirvi til okkum og s\u00f8gdu \u00f8\u00f0rum fra\u0301 hesum, og so vi\u00f0 og vi\u00f0 bu\u0301na\u00f0ist tankin.\nEnn einafer\u00f0 var lo\u0301gvatak tiki\u00f0 av hollum vinum og samkomum heima I\u0301 F\u00f8royum, og avgj\u00f8rt var\u00f0 at keypa ognina a\u0301 Birmavej 36. Eg var sja\u0301lvur vi\u00f0 til fundin, i\u00f0 var\u00f0 hildin i\u0301 Ny\u0301ggjustovu i\u0301 Ebenezer vi\u00f0 lutt\u00f8ku av ymiskum lei\u00f0andi br\u00f8\u00f0rum kring landi\u00f0. Hetta var beint eftir samfelagsm\u00f8tini i\u0301 1978, og eg gloymi ikki tann samfelagsanda, sum var tilste\u00f0ar og tann vilja, menn sy\u0301ntu til at reisa ney\u00f0ugan peningin.\nEin hja\u0301lpandi hond fra\u0301 Christiansborg\nMen ein trupuleiki to\u0301k seg upp. Grundeigarafelagi\u00f0 a\u0301 \u00f8kinum kring Birmavej var ikki sinna\u00f0 at go\u0301\u00f0taka at eitt hu\u0301s, sum var bygt til bu\u0301sta\u00f0arhu\u0301s, var ny\u0301tt sum ein krisilig-sosial mi\u00f0st\u00f8\u00f0. Hetta ho\u0301ast hu\u0301si\u00f0 a\u0301\u00f0ur hev\u00f0i veri\u00f0 ny\u0301tt til anna\u00f0 enn bu\u0301sta\u00f0.\nVit valdu at seta okkum i\u0301 samband vi\u00f0 Johan Nielsen, sum um ta\u00f0 mundi var anna\u00f0 f\u00f8royska umbo\u00f0i\u00f0 a\u0301 Christiansborg. Hann var beinasamur og vildi gera si\u0301tt til fyri at hja\u0301lpa okkum. Johan Nielsen fekk bu\u0301sta\u00f0arra\u0301\u00f0harran Erling Olsen at seta seg inn i\u0301 ma\u0301li\u00f0. Og ta\u00f0 var ty\u0301\u00f0uligt, at vit her h\u00f8vdu tveir go\u0301\u00f0ar vinir, sum skiltu st\u00f8\u00f0u okkara og royndu at finna r\u00f8ttu loysnina. Eisini vo\u0301ru fundir vi\u00f0 Villo Sigurdsson, ein av borgmeistarunum a\u0301 Ra\u0301\u00f0hu\u0301sinum.\nHetta to\u0301k si\u0301na ti\u0301\u00f0, men seljararnir, sum vo\u0301ru fa\u00f0ir og sonur, sy\u0301ndu okkum sto\u0301ra v\u00e6lvild og bi\u0301\u00f0a\u00f0u eftir okkum \u2013 og tann eldri teirra seg\u00f0i onkunti\u0301\u00f0, at hann hev\u00f0i avgj\u00f8rt, at vit skuldu hava hu\u0301si\u00f0. Og umsi\u0301\u00f0ir var\u00f0 ma\u0301li\u00f0 loyst, solei\u00f0is at vit kundu flyta inn a\u0301 sumri 1979.\nAvgj\u00f8rt var\u00f0 eisini at hava eina serstaka receptio\u0301n i\u0301 samband vi\u00f0 keypi\u00f0. Hon var\u00f0 hildin ein leygardag. A\u0301 hesari samkomu var h\u00f8vi til at bera eina heilsu fram, og millum teirra sum to\u0301ku or\u00f0i\u00f0, var Johan Nielsen, fo\u0301lkatingsma\u00f0ur, sum var hja\u0301staddur saman vi\u00f0 konuni, Birthe. Eisini tann eldri av seljaranum var hja\u0301staddur, og hann var heilt r\u00f8rdur undir samkomuni. Eg haldi, at hann var so hugtikin av \u00f8llum ti\u0301, sum var fari\u00f0 fram."}, {"text_idx": "#000012", "text": "Fleiri vitjandi fo\u0301lk vo\u0301ru vi\u00f0 til fyrsta m\u00f8ti \u2013 teirra millum Petur Ha\u0301berg, sum s\u00e6st uttast til vinstru."}, {"text_idx": "#000013", "text": "Fri\u0301ggjakv\u00f8ldi\u00f0 29. juni 1979 var so fyrsta m\u00f8ti\u00f0 a\u0301 ny\u0301ggju adressuni. Hetta hevur veri\u00f0 a\u0301 ha\u0301sumri um ta\u00f0 mundi\u00f0 ta\u0301 flestu ungu f\u00f8royingar fara heim i\u0301 summarfri\u0301. To\u0301 komu no\u0301gvir u\u0301tisetar til hesa fyrstu samkomuna \u2013 ivaleyst ti\u0301 at spenningur hevur veri\u00f0 um at si\u0301ggja ny\u0301ggju umst\u00f8\u00f0urnar. Hetta var ein sonn ha\u0301ti\u0301\u00f0arl\u00f8ta fyri okkum. L\u00f8tan var\u00f0 umtala\u00f0 i\u0301 Bo\u00f0beranum, og har sto\u0301\u00f0 m.a.:\nHer var meiri ru\u0301msa\u0301tt, umst\u00f8\u00f0urnar betri, og m\u00f8guleikarnir st\u00f8rri, Ta\u00f0 var\u00f0 tala\u00f0 og sungi\u00f0 a\u0301 mo\u0301\u00f0urma\u0301linum. Fo\u0301lki vo\u0301ru skilliga gla\u00f0 og takksom fyri hesa sto\u0301ru ga\u0301vu Harrans til virki\u00f0. Men a\u0301lvara\u00f0 av fyrsta \u00f8rindi i\u0301 Sa\u0301lmi 127 var\u00f0 eisini undirstrika\u00f0ur \u201cByggir ikki Harrin hu\u0301si\u00f0, so arbei\u00f0a teir til o\u0301nyttu, sum byggja at ti\u0301. Var\u00f0ar Harrin ikki sta\u00f0in, so vakir vaktarin til o\u0301nyttu.\u201d\nMillum tey vitjandi vo\u0301ru hju\u0301nini Hj\u00f8rdis og Petur Ha\u0301berg. Petur hev\u00f0i veri\u00f0 millum heitastu fortalarar fyri Kristnastovu heima i\u0301 F\u00f8royum. Eisini var Si\u0301mun i\u0301 Tu\u0301ni vi\u00f0, i\u00f0 ta\u0301 virka\u00f0i sum tru\u0301bo\u00f0ari i\u0301 Venezuela. Harumframt var Gunnar Gunnarsson vi\u00f0 a\u0301 m\u00f8tinum, og vi\u00f0 s\u00e6r hev\u00f0i hann Hilmar Bech u\u0301r Porkeri. Gunnar arbeiddi i\u0301 Landssty\u0301rinum og Hilmar Bech var l\u00f8gtingsforma\u00f0ur um ta\u00f0 mundi\u00f0."}, {"text_idx": "#000014", "text": "A\u0301\u00f0renn byrja\u00f0 var\u00f0 vi\u00f0 sunnudagssku\u0301la vo\u0301ru barnam\u00f8ti hildin. Hendan mynd er fra\u0301 1981."}, {"text_idx": "#000015", "text": "Hetta gj\u00f8rdist ein go\u0301\u00f0 l\u00f8ta, merkt av gle\u00f0i og takksemi til Harran yvir, at hu\u0301si\u00f0 umsi\u0301\u00f0ir var okkara, og verki\u00f0 kundi halda fram."}, {"text_idx": "#000016", "text": "\u00d8ssur vi\u00f0 eintaki av Bo\u00f0beranum i\u0301 70unum"}, {"text_idx": "#000017", "text": "Bla\u00f0i\u00f0 Bo\u00f0berin kom u\u0301t i\u0301 mong a\u0301r . Fleiri hja\u0301lptu til vi\u00f0 at skriva bla\u00f0i\u00f0, og ta\u00f0 var\u00f0 sent u\u0301t til no\u0301gvar hundra\u00f0 f\u00f8royingar, sum vit a\u0301 ymsan ha\u0301tt fingu adressuna hja\u0301.\nTa\u00f0 var ju\u0301 ikki l\u00e6tt at ly\u0301sa vi\u00f0 tilt\u00f8kum ta\u0301, og her var Bo\u00f0berin ein hja\u0301lp \u2013 umframt onnur bl\u00f8\u00f0, sum komu u\u0301t ta ti\u0301\u00f0ina. F\u00f8roysk ti\u0301\u00f0indi vo\u0301ru send a\u0301 Danmark Radio einafer\u00f0 um vikuna, og har kundu vit vi\u00f0hv\u00f8rt ly\u0301sa vi\u00f0 onkrum tiltaki, men annars var ringt at fa\u0301a bo\u00f0 u\u0301t til ein brei\u00f0ari skara."}, {"text_idx": "#000018", "text": "Hetta er kanska ringt at skilja i\u0301 einari ti\u0301\u00f0, ta\u0301 upply\u0301singar l\u00e6ttliga fara u\u0301t til fo\u0301lk gj\u00f8gnum teldupostar, heimasi\u0301\u00f0u og facebook. Men hetta vo\u0301ru umst\u00f8\u00f0urnar ta\u0301.\nI\u0301 a\u0301ttatia\u0301runum vo\u0301ru vit eitt skifti vi\u00f0 i\u0301 einum radioarbei\u00f0i\u00f0 i\u0301 K\u00f8benhavns N\u00e6rradio saman vi\u00f0 heimamissio\u0301nsfo\u0301lki i\u0301 Eliaskirkjuni. Seinni h\u00f8vdu vit eina regluliga sjo\u0301nvarpssending i\u0301 KKR/TV, ein r\u00e6ttiliga slo\u0301bro\u0301tandi sjo\u0301nvarpsra\u0301s, sum hev\u00f0i no\u0301gvarhyggjarar a\u0301 Keypmannahavnar\u00f8kinum. Og sum u\u0301rslit av hesum fingu vit samband vi\u00f0 f\u00f8royingar og danir, i\u00f0 vit ikki kendu frammanundan."}, {"text_idx": "#000019", "text": "Eldrasamkomur og m\u00f8ti i\u0301 F\u00f8royahu\u0301sinum"}, {"text_idx": "#000020", "text": "Eldrasamkomurnar byrja\u00f0u i\u0301 1980. Fyrst vo\u0301ru t\u00e6r hildnar einafer\u00f0 um ma\u0301na\u00f0an, men seinni var\u00f0 hetta til umlei\u00f0 4 fer\u00f0ir um a\u0301ri\u00f0. Hesar samkomur gj\u00f8rdu ta\u00f0 m\u00f8guligt hja\u0301 okkum at fa\u0301a samband vi\u00f0 no\u0301gvar eldri f\u00f8royingar \u2013 fleiri teirra vo\u0301ru nokk so einsligir i\u0301 sto\u0301rby\u0301num. Teimum da\u0301mdi v\u00e6l at koma saman \u2013 og ta\u00f0 gera teir enn \u2013 at fa\u0301a ein f\u00f8royskan bita og hugna s\u00e6r vi\u00f0 heimligum pra\u0301ti. Men vit hildu okkum eisini merkja, at hendan l\u00f8tan um somu ti\u0301\u00f0 hev\u00f0i ein andaligan ty\u0301dning fyri fleiri teirra.\nOg ta\u0301 i\u00f0 f\u00f8royingar fingu eitt f\u00f8royahu\u0301s mitt inni i\u0301 by\u0301num, so var eisini fari\u00f0 undir at hava f\u00f8roysk m\u00f8ti har av og a\u0301. Til hesi m\u00f8ti komu fo\u0301lk, sum ikki vanliga komu i\u0301 Kristnastovu. Og enn i\u0301 dag hava vit gott samstarv vi\u00f0 tey, sum hava a\u0301byrgd av F\u00f8royahu\u0301sinum.\nEin hja\u0301lp fyri fo\u0301lk i\u0301 t\u00e6nastu"}, {"text_idx": "#000021", "text": "Ein onnur t\u00e6nasta hja\u0301 Kristnastovu, sum ikki so ofta ver\u00f0ur nevnd, hevur veri\u00f0 at taka i\u0301mo\u0301ti fo\u0301lki i\u0301 verki Harrans, sum h\u00f8vdu bru\u0301k fyri einari song a\u0301 veg u\u0301t i\u0301 heimin \u2013 ella heimaftur til F\u00f8roya.\nMangir tru\u0301bo\u00f0arar hava gj\u00f8gnum a\u0301rini gist i\u0301 Kristnastovu. Teir kundu rinda m\u00f8\u00f0ina her og vera ein dag ella tveir i\u0301 Keypmannahavn, a\u0301\u00f0renn fari\u00f0 var\u00f0 vi\u0301\u00f0ari.\nSomulei\u00f0is f\u00f8royingar a\u0301 veg til Polen, Rumenia og a\u00f0rasta\u00f0ni i\u0301 hja\u0301lpar\u00f8rindum \u2013 ella til legur og ba\u0301tamissio\u0301n i\u0301 Gr\u00f8nlandi. Fyri okkum hevur henda t\u00e6nasta eisini veri\u00f0 gevandi, ti\u0301 vit l\u00e6rdu mong av Harrans vitnum at kenna. Vit fingu innlit i\u0301 teirra ver\u00f0, og tey vi\u0301\u00f0ka\u00f0u um okkara sjo\u0301narring."}, {"text_idx": "#000022", "text": "Kreppua\u0301rini \u2013 ein avbjo\u0301\u00f0ing fyri seg"}, {"text_idx": "#000023", "text": "A\u0301ttatia\u0301rini vo\u0301r\u00f0u sermerkt av no\u0301gvum a\u0301hugaverdum hendingum og tilt\u00f8kum: radioarbei\u00f0i, kristiligum sjo\u0301nvarpssendingum, vitjan av heimsevangelistinum Louis Palau \u2013 og go\u0301\u00f0um legum uppi i\u0301 Kikhavn.\nKanska st\u00f8rsta avbjo\u0301\u00f0ingin var i\u0301 kreppua\u0301runum i\u0301 ni\u0301tia\u0301runum, ta\u0301 no\u0301gv fo\u0301lk fluttu ni\u00f0ur til Danmarkar at vera, ti\u0301 ti\u0301\u00f0irnar vo\u0301ru torf\u00f8rar heima. Ta\u0301 var Kristnastova ov li\u0301til vi\u00f0hv\u00f8rt, og fo\u0301lki\u00f0 kundu sita i\u0301 trappunum u\u0301ti i\u0301 gongini.\nI\u0301 1993 finna vit hesi or\u00f0 i\u0301 Bo\u00f0beranum sum eina heilsan til ny\u0301ggjar u\u0301tisetar:"}, {"text_idx": "#000024", "text": "Fri\u0301ggjakv\u00f8ldssamkoma i\u0301 1994, ta\u0301 sto\u0301rt tal av f\u00f8royingum vo\u0301ru i\u0301 Danmark"}, {"text_idx": "#000026", "text": "Arbei\u00f0i\u00f0 i\u0301 Kristnastovu var\u00f0 tey fyrstu no\u0301gvu a\u0301rini meiri at kalla ein missio\u0301n millum f\u00f8royingar i\u0301 Danmark. Eingi tilt\u00f8k vo\u0301ru sunnudag, og vit plagdu at koma i\u0301 samkomuna i\u0301 Thorsgade, sum seinni flutti til Br\u00f8nsh\u00f8j (i\u0301 dag Skovlunde Frikirke).\nMen av ti\u0301 at Kristnastova var vor\u00f0i\u00f0 eitt andaligt heim hja\u0301 mongum, kendu vit okkum sannf\u00f8rd um, at vit a\u0301ttu at hava eina samkomu a\u0301 sta\u00f0num. Og a\u0301 va\u0301ri\u00f0 1990 var\u00f0 so fari\u00f0 undir at hava m\u00f8ti og sunnudagssku\u0301la hv\u00f8nn sunnudag. Stovnurin Kristnastova er framvegis ein sja\u0301lveigandi stovnur vi\u00f0 nevnd sitandi i\u0301 F\u00f8royum, me\u00f0an samkoman hevur si\u0301na egnu lei\u00f0slu og umsiting."}, {"text_idx": "#000027", "text": "Vitjunart\u00e6nastan millum fo\u0301lk, sum hava veri\u00f0 ni\u00f0ri i\u0301 Danmark i\u0301 sju\u0301kra\u00f8rindum, hevur veri\u00f0 ein ty\u0301\u00f0andi ta\u0301ttur av uppga\u0301vuni, si\u0301\u00f0ani vit byrja\u00f0u i\u0301 1973.\nVit hava m\u00f8tt no\u0301gvari v\u00e6lvild. Eitt nu\u0301 hava vit av og a\u0301 l\u00e6nt kirkjuna a\u0301 Ri\u0301kissju\u0301krahu\u0301sinum og kunna havt eina l\u00f8tu har vi\u00f0 sangi og einum stuttum bo\u00f0skapi.\nI\u0301 1996 var\u00f0 fari\u00f0 undir at hava andakt a\u0301 Sju\u0301klingahotellinum To\u0301rshavn. Hon fer nu\u0301 fram i\u0301 matarh\u00f8llini a\u0301 ny\u0301ggja hotellinum hv\u00f8nn ho\u0301sdag, og a\u00f0ru hv\u00f8rja viku hevur Kristnastova a\u0301byrgd av henni. Vit syngja nakrar sangir saman, hoyra ofta ein solosang, og vit bera eitt or\u00f0 fram u\u0301r Bi\u0301bliuni. Aftana\u0301 andaktina er h\u00f8vi at heilsa uppa\u0301 fo\u0301lki\u00f0 og fa\u0301a ein drekkamunn saman vi\u00f0 teimum.\nEin bussur er kny\u0301ttur til hotelli\u00f0, sum koyrir tu\u0301rar i\u0301 by\u0301in vi\u00f0 fo\u0301lki. Og ofta liggur lei\u00f0in u\u0301t til Kristnastovu, ti\u0301 fo\u0301lk ynskja at vera vi\u00f0 til eitt m\u00f8ti."}, {"text_idx": "#000029", "text": "Aftan a\u0301 aldarskifti byrja\u00f0u vit at kenna a\u0301 okkum, at ti\u0301\u00f0in var\u00f0 bu\u0301gvin at lata onnur taka um endan. I\u0301 august 2008 to\u0301ku Niels Pauli og Dora No\u0301nstein vi\u00f0 lei\u00f0slu av Kristnastovu \u2013 og ta\u00f0 fegna\u00f0ust vit um. Sja\u0301lvi h\u00f8vdu tey veri\u00f0 lesandi u\u0301tisetar si\u0301\u00f0st i\u0301 ni\u0301tia\u0301runum og ta\u0301 h\u00f8vdu tey tiki\u00f0 lut i\u0301 verkinum a\u0301 ymiskan ha\u0301tt. So uppga\u0301van var ikki heilt fremmand. Verki\u00f0 heldur fram undir teirra go\u0301\u00f0u hond, og vit royna at stu\u00f0la og hja\u0301lpa til.\nMong eru tey, sum hava veri\u00f0 vi\u00f0 arbei\u00f0num. Listin vildi veri\u00f0 langur um \u00f8ll skuldu veri\u00f0 nevnd. Men n\u00f8kur teirra fari eg at nevna:\nAnna og Si\u0301mun P\u00e6tur a\u0301 Torkilsheyggi vo\u0301ru partur av lei\u00f0sluni i\u0301 ymsum ti\u0301\u00f0arskei\u00f0um, fyrstu fer\u00f0 i\u0301 1983 \u2013 Else og Poul Johan Djurhuus i\u0301 n\u00f8kur a\u0301r fyrst i\u0301 ni\u0301tia\u0301runum \u2013 Elin og Jens Wang seinnapartin av ni\u0301tia\u0301runum \u2013 Andrew, sonur okkara, og konan, Sara, eina ti\u0301\u00f0 eftir aldarskifti\u00f0. Og Su\u0301sanna og Hallur Thomsen to\u0301ku eitt t\u00f8rn, beint a\u0301\u00f0renn Dora og Niels Pauli No\u0301nstein komu til Danmarkar i\u0301 2007.\nEg fari eisini at nevna Si\u0301mun og Hanna Fugl\u00f8, sum vo\u0301ru hollir stu\u00f0lar i\u0301 verkinum gj\u00f8gnum mong a\u0301r \u2013 ikki minst ta allarfyrstu ti\u0301\u00f0ina. Millum avloysarar, sum hava hja\u0301lpt til, serliga i\u0301 summarfri\u0301ti\u00f0ini, eru Gidda og Hj\u00f8rleif Vang, i\u00f0 hava havt a\u0301byrgd um summari\u00f0 seinastu a\u0301rini.\nKristnastova hevur framvegis eina nevnd, og i\u0301 henni sita i\u0301 dag Arnstein Niclasen, Henry Olsen, Jens Wang, Kl\u00e6mint Weihe, Finn Jacobsen, Trygvi Vang og Steinbj\u00f8rn Jacobsen.\nOg vit eru takksom fyri a\u0301haldandi samfelagi\u00f0 heimeftir \u2013 og fyri tey mongu, sum hava hildi\u00f0 arbei\u00f0num uppi til hendan dag. Vit takka hjartaliga fyri samfelag, ga\u0301vur, fri\u0301merki og hja\u0301lpandi hendur a\u0301 so mangan og ymiskan ha\u0301tt. Og ikki minst fyri t\u00e6r mongu b\u00f8nir sum eru stignar upp fyri verkinum og okkum vi\u00f0."}, {"text_idx": "#000030", "text": "I\u0301dag skriva vit 2013 \u2013 og kunnu takka Harranum fyri ri\u0301kar signingar i\u0301 ti\u0301\u00f0ini, sum farin er. Enn i\u0301dag savnast f\u00f8royingar i\u0301 Kristnastovu a\u0301 Amager hv\u00f8rt fri\u0301ggjakv\u00f8ld \u2013 sama kv\u00f8ld sum ta\u0301 byrja\u00f0 var\u00f0. Nu\u0301 er eisini m\u00f8ti sunnudag og sunnudagssku\u0301li er samstundis. Her er eitt andaligt heim fyri b\u00f8rn og vaksin.\nT\u00f8rvurin ver\u00f0ur sta\u00f0festur aftur og aftur. Ta\u00f0 er framvegis av ty\u0301dningi, at vit hava eitt sta\u00f0 at savna landsmenn okkara um Or\u00f0 Guds. Fyrst og fremst fyri at fo\u0301lk ver\u00f0a frelst, mennast og vera varveitt, men eisini ti\u0301 at no\u0301gvir spurningar vera settir i\u0301 dag til bi\u0301bliuna og evangeliskan kristindo\u0301m..\nOg Ri\u0301kissju\u0301krahu\u0301si\u00f0 stendur har, sum ta\u00f0 hevur sta\u00f0i\u00f0 \u00f8ll 40 a\u0301rini, i\u00f0 Kristnastova hevur virka\u00f0. Tann uppga\u0301van heldur fram \u2013 eisini millum teirra, sum eru sju\u0301klingar ella avvar\u00f0andi a\u0301 Sju\u0301klingahotellinum To\u0301rshavn.\nBo\u00f0skapurin um Jesus og k\u00e6rleika hansara til ta\u00f0 einstaka menniskja er li\u0301ka vi\u00f0komandi, sum hann var i\u0301 1973. Ynski og b\u00f8n okkara er, at yngra \u00e6ttarli\u00f0i\u00f0 skal vera vunni\u00f0 fyri Harran, og at Or\u00f0 Guds skal liva millum f\u00f8royskar u\u0301tisetar og gera si\u0301tt a\u0301haldandi verk."}, {"text_idx": "#000031", "text": "Samfelagsm\u00f8ti \u2013 ta\u0301 og nu\u0301"}]